REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/62-24

18. jun 2024. godine

Beograd

ZAPISNIK

4. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 18. JUNA 2024. GODINE

Sednica je počela u 11:00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Nikola Radosavljević, Živan Bajić, Tijana Davidovac, Nenad Krstić, Akoš Ujhelji, Zagorka Aleksić, Dragan M. Marković, Branko Pavlović, Dušan Nikezić, Peđa Mitrović, Miroslav Aleksić i Nenad Mitrović.

Sednici su prisustvovali zamenici članova Odbora: Nikola Lazić (zamenik Ane Beloice Martać) i Predrag Marsenić (zamenik Vladimira Jelića).

Sednici nije prisustvovao član Odbora Dušan Bajatović, niti njegov zamenik.

Na poziv predsednika Odbora, sednici su prisustvovali predstavnici Fiskalnog saveta: Pavle Petrović, predsednik Fiskalnog saveta, Bojan Dimitrijević, član, Nikola Altiparmakov, član, kao i predstavnici Agencije za sprečavanje korupcije: Verka Atanasković, zamenik direktora Agencije, i Milan Prebiračević, v.d. pomoćnika direktora u Sektoru za opšte poslove i logistiku.

Na predlog predsednika, Odbor je, većinom glasova (14 glasova za, dvoje uzdržanih), utvrdio sledeći

D n e v n i r e d:

1. Razmatranje Izveštaja o radu Fiskalnog saveta za 2023. godinu, koji je podneo Fiskalni savet (broj 02-890/24 od 29. marta 2024. godine);

2. Razmatranje Godišnjeg izveštaja o radu Agencije za sprečavanje korupcije za 2023. godinu, koji je podneo Agencija za sprečavanje korupcije (broj 02-1473/24 od 13. juna. 2024. godine).

Predsednik Odbora, narodni poslanik Veroljub Arsić, obavestio je članove i zamenike članova Odbora da je prilikom zavođenja Izveštaja o radu Agencije za sprečavanje korupcije za 2023. godinu. došlo do greške i da u sazivu stoji da je Agencija Izveštaj podnela 13. juna 2024. godine, a zapravo je Agencija Izveštaj podnela 22. marta 2024. godine, kao i da je u sistemu e-parlamenta greška ispravljena nakon sazivanja sednice.

Pre prelaska na rad po utvrđenim tačkama dnevnog reda, Odbor je, većinom glasova (11 glasova za, četvoro uzdržanih, jedan nije iskoristio pravo glasa), usvojio Zapisnik sa Treće sednice Odbora, bez primedbi.

**PRVA TAČKA DNEVNOG REDA: Razmatranje Izveštaja o radu Fiskalnog saveta za 2023. godinu**

Predsednik Odbora podsetio je prisutne članove i zamenike članova Odbora da Izveštaj o radu Fiskalnog saveta za 2023. godinu, koji je Fiskalni savet uputio Narodnoj skupštini dana 29. marta 2024. godine, Odbor razmatra u skladu sa članom 237. Poslovnika Narodne skupštine i da će nakon toga Odbor podneti Narodnoj skupštini izveštaj sa predlogom zaključka radi razmatranja i usvajanja na sednici Narodne skupštine. Takođe, podsetio je i na odredbu člana 92a Zakona o budžetskom sistemu kojom je propisano da je Fiskalni savet za obavljanje poslova iz svoje nadležnosti odgovoran Narodnoj skupštini, dok je članom 92. istog Zakona propisano da se sredstva za rad Fiskalnog saveta obezbeđuju u budžetu Republike Srbije i utvrđuje obaveza Fiskalnog saveta da predlog finansijskog plana dostavi nadležnom radnom telu Narodne skupštine na saglasnost.

Pavle Petrović, predsednik Fiskalnog saveta, obrazložio je Izveštaj o radu Fiskalnog saveta za 2023. godinu, navodeći da Fiskalni savet nadgleda fiskalna pravila koje je usvojila skupština i da ta pravila regulišu obim kretanja duga, deficita kao i najveće stavke potrošnje, a to su penzije i plate u javnom sektoru. Fiskalni savet ima deset zaposlenih od kojih sedmoro radi na izveštajima. Fiskalna stabilnost u 2023. godini je završena sa niskim deficitom od 2,2% bruto domaćeg proizvoda i sa dugom od 52% bruto domaćeg proizvoda, tako da i jedna i druga veličina obezbeđuju fiskalnu stabilnost. Istakao je da je bilo prostora da deficit bude niži i da se dug više smanji, očekujući da se takvo kretanje nastavi i u ovoj godini. Rezultati iz 2023. godine pokazuju da se fiskalna stabilnost održava, a sa druge strane kvalitet usluga koje pruža država nije dobar, to se pre svega odnosi na obrazovanje, socijalnu zaštitu, komunalnu infrastrukturu, zaštitu životne sredine, kao i na zdravstvo. Ukazao je je da su ove oblasti zapostavljene i da su investicije u njima niže nego što je potrebno.

U diskusiji su učestvovali: Peđa Mitrović, Nenad Mitrović, Miroslav Aleksić, Nikola Radosavljević, Branko Pavlović, Veroljub Arsić, Dušan Nikezić, Predrag Marsenić, Nenad Krstić i Živan Bajić, čija su izlaganja tonski snimana.

Branko Pavlović, član Odbora izneo je predlog da sledeći Izveštaj Fiskalnog saveta posebnu pažnju usmeri na analizu pravosuđa. Ukazao je da u narednom periodu od deset godina 70 procenata postojećih sudija ide u penziju, da je rast plata mnogo manji nego u drugim oblastima, svega 6%, a akumulirani rast BDP 30%, što dovodi do nedopustivog pada kvaliteta rada i usluga koje ti organi pružaju.

U toku rada po utvrđenim tačkama dnevnog reda, predsednik Odbora izrekao je dve opomene članovima Odbora, Peđi Mitroviću i Miroslavu Aleksiću, primenjujući odredbe člana 109. Poslovnika.

Odbor je jednoglasno (16 glasova „za“ ) odlučio da, nakon razmatranja Izveštaja o radu Fiskalnog saveta za 2023. godinu, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

povodom razmatranja Izveštaja o radu Fiskalnog saveta za 2023. godinu

1. Prihvata se Izveštaj o radu Fiskalnog saveta za 2023. godinu.

2. Ovaj zaključak objaviti u „Službenom glasniku Republike Srbije“.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

**DRUGA TAČKA DNEVNOG REDA:** **Razmatranje izveštaja o radu Agencije za sprečavanje korupcije za 2023. godinu**

Predsednik Odbora podsetio je da je članom 39. stav 1. Zakona o sprečavanju korupcije propisano da Agencija podnosi godišnji izveštaj o svom radu Narodnoj skupštini najkasnije do 31. marta tekuće godine za prethodnu godinu, da je Agencija za sprečavanje korupcije, u skladu sa zakonom, dana 22. marta 2024. godine podnela Narodnoj skupštini Izveštaj o radu za 2023. godinu, kao i da će Odbor, u skladu sa članom 238. stav 2. Poslovnika Narodne skupštine, nakon razmatranja ovog izveštaja, podneti Narodnoj skupštini izveštaj sa predlogom zaključka, odnosno preporuke.

Uvodne napomene o Izveštaju o radu Agencije za sprečavanje korupcije za 2023. godinu dala je Verka Atanasković, zamenik direktora Agencije. Ona je navela da se sredstva za rad Agencije obezbeđuju iz budžetu Republike Srbije kao i iz drugih izvora i da su sva sredstva utrošena namenski za njen rad. Pored sredstva koja dobija iz budžeta Republike Srbije, Agencija dobija i međunarodnu donatorsku pomoć koja ima za cilj sistematsko osnaživanje stručnih i tehničkih kapaciteta Agencije. Ukupan budžet Agencije za 2023. godinu iznosio je oko 331 milion dinara. Najveći deo sredstva trošen je na plate, nabavku opreme i kapitalno održavanje prostorija. U 2023. godini održani su izbori za koje je Agencija bila dužna da sprovede monitoring izborne kampanje i za tu svrhu je bilo opredeljeno oko 27 miliona dinara. Prvi put od osnivanja Agencije izvršenje budžeta bilo je 98,3%. Agencija je preraspodelom i odgovornim trošenjem novčanih sredstva u korist budžeta Republike Srbije ostvarila prihod od oko 11 milona dinara.

U diskusiji su učestvovali: Miroslav Aleksić, Dušan Nikezić, Nenad Mitrović, Peđa Mitrović i Nikola Radosavljević, čija su izlaganja tonski snimana.

Odbor je, većinom glasova (11 glasova za, dvoje protiv, dvoje uzdržanih i jedan nije iskoristio pravo glasa), odlučio da, nakon razmatranja Izveštaja o radu Agencije za sprečavanje korupcije za 2023. godinu, u skladu sa članom 238. stav 2. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

povodom razmatranja Izveštaja o radu Agencije za

sprečavanje korupcije za 2023. godinu

1. Prihvata se Izveštaj o radu Agencije za sprečavanje korupcije za 2023. godinu.

2. Ovaj zaključak objaviti u „Službenom glasniku Republike Srbije“.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Sednica je završena u 13,40 časova.

Sastavni deo ovog zapisnika čine stenografske beleške sačinjene na osnovu tonskog snimka sednice.

SEKRETAR PREDSEDNIK

Tijana Ignjatović Veroljub Arsić